《颖士用拙邀结社作诗奉答》
清代·伊麟

古人重藏修，结社事已末。诗从性情出，岂于此中得。

苏侯泮宫性，英声久烜赫。闻与元珍子，两雄动相扼。

昨枉尺素书，约我为社客。我不如元珍，怜渠卧消渴。

难为数相就，尘务互偪侧。倡酬岂不美，所愧才力啬。

飞札谢诸君，斯言毋厚责。

作者简介：伊麟，字梦得，号书樵，满洲旗人。有《种墨斋集》。